Απόφαση της Επιτροπής

της 9ης Σεπτεμβρίου 2002

για τη θέσπιση των οικολογικών κριτηρίων απονομής του κοινοτικού οικολογικού σήματος στους ηλεκτρικούς λαμπτήρες και την τροποποίηση της απόφασης 1999/568/ΕΚ

[κοινοποιηθείσα υπό τον αριθμό Ε(2002) 3310]

(Κείμενο που παρουσιάζει ενδιαφέρον για τον ΕΟΧ)

(2002/747/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητας,

τον κανονισμό (EΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος(1), και ιδίως το άρθρο 6 παράγραφος 1 δεύτερο εδάφιο,

Εκτιμώντας τα ακόλουθα:

(1) Δυνάμει του κανονισμού (EΚ) αριθ. 1980/2000, το κοινοτικό οικολογικό σήμα απονέμεται στα προϊόντα που διαθέτουν χαρακτηριστικά τα οποία τους επιτρέπουν να συμβάλουν ουσιαστικά στη βελτίωση κύριων περιβαλλοντικών πτυχών.

(2) Ο κανονισμός (EΚ) αριθ. 1980/2000 προβλέπει τη θέσπιση ειδικών κριτηρίων απονομής του οικολογικού σήματος ανά κατηγορία προϊόντων.

(3) Προβλέπει επίσης ότι η αναθεώρηση των κριτηρίων απονομής του οικολογικού σήματος, καθώς και των απαιτήσεων εκτίμησης και εξακρίβωσης που αφορούν τα κριτήρια, πρέπει να διενεργηθούν εγκαίρως και πάντως πριν την λήξη της περιόδου ισχύος των κριτηρίων που έχουν καθοριστεί για κάθε κατηγορία προϊόντων. Η εν λόγω αναθεώρηση πρέπει να καταλήγει σε πρόταση παράτασης, απόσυρσης ή αναθεώρησης.

(4) Είναι σκόπιμο να αναθεωρηθούν τα οικολογικά κριτήρια που είχαν θεσπιστεί με την απόφαση 1999/568/ΕΚ της Επιτροπής, της 27ης Ιουλίου 1999, για τη θέσπιση των οικολογικών κριτηρίων απονομής του κοινοτικού οικολογικού σήματος στους ηλεκτρικούς λαμπτήρες(2) προκειμένου να ληφθούν υπόψη οι εξελίξεις στην αγορά. Ταυτοχρόνως πρέπει να τροποποιηθεί η περίοδος ισχύος της εν λόγω απόφασης και ο ορισμός της κατηγορίας προϊόντων.

(5) Πρέπει να εκδοθεί νέα απόφαση της Επιτροπής η οποία να θεσπίζει τα ειδικά για την συγκεκριμένη κατηγορία προϊόντων οικολογικά κριτήρια, τα οποία θα ισχύσουν για περίοδο τεσσάρων ετών.

(6) Είναι σκόπιμο να ισχύσουν ταυτοχρόνως, για περιορισμένο χρονικό διάστημα όχι μεγαλύτερο των 12 μηνών, τόσο τα νέα κριτήρια που θεσπίζει η παρούσα απόφαση, όσο και τα κριτήρια που θέσπισε η απόφαση 1999/568/ΕΚ, ούτως ώστε να δοθεί επαρκής χρόνος στις εταιρείες στις οποίες απονεμήθηκε οικολογικό σήμα για τα προϊόντα τους ή οι οποίες υπέβαλαν αίτηση προς το σκοπό αυτό, πριν από την ημερομηνία εφαρμογής της παρούσας απόφασης, να προσαρμόσουν τα εν λόγω προϊόντα τους ούτως ώστε να πληρούν τα νέα κριτήρια.

(7) Τα προβλεπόμενα στην παρούσα απόφαση μέτρα βασίζονται στα σχέδια κριτηρίων που έχει αναπτύξει η επιτροπή οικολογικής σήμανσης της Ευρωπαϊκής Ένωσης το οποίο έχει συσταθεί βάσει του άρθρου 13 του κανονισμού (ΕΚ) αριθ. 1980/2000.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συγκροτήθηκε δυνάμει του άρθρου 17 του κανονισμού (EΚ) αριθ. 1980/2000,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Προκειμένου να απονεμηθεί το κοινοτικό οικολογικό σήμα δυνάμει του κανονισμού (ΕΚ) αριθ. 1980/2000, ένας ηλεκτρικός λαμπτήρας πρέπει να εμπίπτει στην κατηγορία προϊόντων "ηλεκτρικοί λαμπτήρες", όπως αυτή ορίζεται στο άρθρο 2, και να πληροί τα οικολογικά κριτήρια που καθορίζονται στο παράρτημα της παρούσας απόφασης.

Άρθρο 2

1. Η κατηγορία προϊόντων "ηλεκτρικοί λαμπτήρες" περιλαμβάνει:

"Ηλεκτρικοί λαμπτήρες απλής απολήξεως": όλοι οι ηλεκτρικοί λαμπτήρες οι οποίοι παρέχουν φωτισμό γενικής χρήσης και είναι εφοδιασμένοι με έναν μόνο κάλυκα τύπου μπαγιονέτας ή κοχλία ή ακιδωτό. Οι ηλεκτρικοί λαμπτήρες πρέπει να μπορούν να συνδεθούν με το δημόσιο δίκτυο ηλεκτρικής ενέργειας.

"Ηλεκτρικοί λαμπτήρες διπλής απολήξεως": όλοι οι ηλεκτρικοί λαμπτήρες οι οποίοι παρέχουν φωτισμό γενικής χρήσης και φέρουν κάλυκες και στις δύο απολήξεις. Ο ορισμός αυτός καλύπτει, κυρίως, όλους τους σωληνωτούς λαμπτήρες φθορισμού. Οι ηλεκτρικοί λαμπτήρες πρέπει να μπορούν να συνδεθούν με το δημόσιο δίκτυο ηλεκτρικής ενέργειας.

2. Οι ακόλουθοι τύποι λαμπτήρων δεν περιλαμβάνονται στην κατηγορία προϊόντων: συμπαγείς λαμπτήρες φθορισμού με μαγνητικό στραγγαλιστικό πηνίο, λαμπτήρες προβολέων, λαμπτήρες ειδικού φωτισμού φωτογραφήσεων και λαμπτήρες για σολάριουμ.

Άρθρο 3

Για διοικητικούς σκοπούς, η κατηγορία προϊόντων "ηλεκτρικοί λαμπτήρες" χαρακτηρίζεται με τον κωδικό αριθμό "008".

Άρθρο 4

Το άρθρο 3 της απόφασης 1999/568/ΕΚ αντικαθίσταται από το ακόλουθο κείμενο: "Άρθρο 3

Ο ορισμός της κατηγορίας προϊόντων και τα ειδικά οικολογικά κριτήρια για την κατηγορία προϊόντων ισχύουν μέχρι την 31η Αυγούστου 2003."

Άρθρο 5

Η παρούσα απόφαση ισχύει από την 1η Σεπτεμβρίου 2002 έως τις 31 Αυγούστου 2005. Εάν στις 31 Αυγούστου 2005 δεν έχουν εγκριθεί αναθεωρημένα κριτήρια, η παρούσα απόφαση εφαρμόζεται έως τις 31 Αυγούστου 2006.

Οι παραγωγοί προϊόντων τα οποία εμπίπτουν στην κατηγορία προϊόντων "ηλεκτρικοί λαμπτήρες" και στα οποία έχει ήδη απονεμηθεί το οικολογικό σήμα πριν την 1η Σεπτεμβρίου 2002, δύνανται να συνεχίσουν την χρήση του εν λόγω σήματος έως τις 31 Αυγούστου 2003.

Οι παραγωγοί προϊόντων που εμπίπτουν στην κατηγορία προϊόντων "ηλεκτρικοί λαμπτήρες" και οι οποίοι έχουν ήδη υποβάλει αίτηση για απονομή του οικολογικού σήματος πριν την 1η Σεπτεμβρίου 2002, δύνανται να το αποσπάσουν με τους όρους που θεσπίζει η απόφαση 1999/568/ΕΚ. Σε αυτές τις περιπτώσεις το σήμα μπορεί να χρησιμοποιηθεί έως τις 31 Αυγούστου 2003.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 9 Σεπτεμβρίου 2002.

Για την Επιτροπή

Margot Wallström

Μέλος της Επιτροπής

(1) ΕΕ L 237 της 21.9.2000, σ. 1.

(2) ΕΕ L 216 της 14.8.1999, σ. 18.

ΠΑΡΑΡΤΗΜΑ

ΠΛΑΙΣΙΟ

Σκοποί των κριτηρίων

Τα εν λόγω κριτήρια έχουν ως σκοπό ειδικότερα να προαχθεί:

- ο περιορισμός της υποβάθμισης του περιβάλλοντος και των δυνητικών κινδύνων που συνεπάγεται η χρήση ενέργειας (πλανητική αύξηση της θερμοκρασίας, οξίνιση, εξάντληση των μη ανανεώσιμων ενεργειακών πόρων) μέσω της μείωσης της κατανάλωσης ενέργειας,

- ο περιορισμός της υποβάθμισης του περιβάλλοντος και των δυνητικών κινδύνων που συνεπάγεται η χρήση πόρων, τόσο για την κατασκευή όσο και για την επεξεργασία/διάθεση των ηλεκτρικών λαμπτήρων μέσω της παράτασης της μέσης διάρκειας ζωής τους,

- ο περιορισμός της υποβάθμισης του περιβάλλοντος και των δυνητικών κινδύνων που συνεπάγεται η χρήση υδραργύρου, μέσω της μείωσης των ολικών εκπομπών υδραργύρου κατά τη διάρκεια ζωής ενός ηλεκτρικού λαμπτήρα.

Τα κριτήρια είναι τέτοια ώστε να προάγεται η εφαρμογή της βέλτιστης πρακτικής (βέλτιστη περιβαλλοντική χρήση) και η περιβαλλοντική συνείδηση των καταναλωτών. Τα επίπεδα των κριτηρίων έχουν καθοριστεί έτσι ώστε να προωθούν τη σήμανση των ηλεκτρικών λαμπτήρων των οποίων η κατασκευή επιβαρύνει λιγότερο το περιβάλλον.

Απαιτήσεις όσον αφορά την εκτίμηση και την εξακρίβωση

Οι ειδικές απαιτήσεις όσον αφορά την εκτίμηση και την εξακρίβωση αναφέρονται σε κάθε κριτήριο. Όπου είναι δυνατόν, οι δοκιμές πρέπει να εκτελούνται από κατάλληλα διαπιστευμένα εργαστήρια ή εργαστήρια που πληρούν τις γενικές απαιτήσεις που προβλέπονται στο πρότυπο EN ISO 17025 και είναι ικανά να εκτελέσουν τις σχετικές δοκιμές.

Όταν ο αιτών καλείται να παράσχει βεβαιώσεις, τεκμηρίωση, αναλύσεις, πρακτικά δοκιμών, ή άλλα τεκμήρια στον αρμόδιο οργανισμό που κρίνει την αίτηση, από τα οποία να προκύπτει η συμμόρφωση προς τα κριτήρια, εξυπακούεται ότι αυτά επιτρέπεται να προέρχονται από τον αιτούντα ή/και τους προμηθευτές του ή/και τους προμηθευτές τους, κ.λπ., κατά περίπτωση. Ο αρμόδιος οργανισμός που κρίνει την αίτηση δύναται να εκτελέσει ανεξάρτητες επαληθεύσεις.

Συνιστάται στους αρμόδιους οργανισμούς να λαμβάνουν υπόψη την εφαρμογή αναγνωρισμένων συστημάτων περιβαλλοντικής διαχείρισης, όπως το EMAS (Community eco-management and audit scheme - κοινοτικό σύστημα οικολογικής διαχείρισης και ελέγχου) ή το ISO14001, κατά την αξιολόγηση των αιτήσεων και την παρακολούθηση της συμμόρφωσης με τα κριτήρια (Σημείωση: δεν απαιτείται η εφαρμογή των εν λόγω συστημάτων διαχείρισης).

ΚΡΙΤΗΡΙΑ

1. Ενεργειακή απόδοση, μέση διάρκεια ζωής, διατήρηση της φωτεινής ροής και περιεκτικότητα σε υδράργυρο

Οι ηλεκτρικοί λαμπτήρες απλής απολήξεως πρέπει να πληρούν τις ακόλουθες απαιτήσεις:

>ΘΕΣΗ ΠΙΝΑΚΑ>

Οι ηλεκτρικοί λαμπτήρες διπλής απολήξεως πρέπει να πληρούν τις ακόλουθες απαιτήσεις:

>ΘΕΣΗ ΠΙΝΑΚΑ>

Σημείωση:

Η ενεργειακή απόδοση καθορίζεται σύμφωνα με το παράρτημα IV της οδηγίας 98/11/ΕΚ της Επιτροπής, της 27ης Ιανουαρίου 1998, για την εφαρμογή της οδηγίας 92/75/ΕΟΚ του Συμβουλίου όσον αφορά την ένδειξη κατανάλωσης ενέργειας των οικιακών λαμπτήρων(1).

Αξιολόγηση και εξακρίβωση: Ο αιτών υποβάλλει πρακτικό δοκιμών στο οποίο δηλώνεται ότι η ενεργειακή απόδοση, η μέση διάρκεια ζωής και η διατήρηση φωτεινής ροής του ηλεκτρικού λαμπτήρα έχουν καθοριστεί χρησιμοποιώντας τις διαδικασίες δοκιμής που αναφέρονται στο EN 50285. Στο πρακτικό αναφέρεται η ενεργειακή απόδοση, η διάρκεια ζωής και η διατήρηση της φωτεινής ροής του ηλεκτρικού λαμπτήρα. Εάν η κατάλληλη δοκιμή της διάρκειας ζωής δεν έχει ολοκληρωθεί, γίνεται δεκτή η πρακτική διάρκεια ζωής που δηλώνεται στη συσκευασία, μέχρι να ληφθεί το αποτέλεσμα της δοκιμής. Ωστόσο, το αποτέλεσμα της δοκιμής πρέπει να δοθεί εντός 12 μηνών από την ημερομηνία υποβολής της αίτησης για το οικολογικό σήμα.

Ο αιτών υποβάλλει πρακτικό δοκιμών, στο οποίο δηλώνει ότι η περιεκτικότητα σε υδράργυρο μετρήθηκε χρησιμοποιώντας την προαναφερόμενη μέθοδο. Στο πρακτικό πρέπει να δηλώνεται η μέση περιεκτικότητα σε υδράργυρο η οποία υπολογίζεται με ανάλυση δέκα λαμπτήρων, απαλοιφή της υψηλότερης και της χαμηλότερης τιμής και υπολογισμό του αριθμητικού μέσου όρου των υπολοίπων οκτώ τιμών.

Η μέθοδος δοκιμής για την περιεκτικότητα σε υδράργυρο έχει ως εξής: πρώτα αποσυνδέεται το τόξο από το πλαστικό περίβλημά του και τα συνδεδεμένα ηλεκτρονικά στοιχεία. Τα συνδεδεμένα ηλεκτρόδια κόβονται σε ένα σημείο όσο το δυνατόν πλησιέστερα προς το γυάλινο δοχείο. Το τόξο τεμαχίζεται κάτω από απαγωγό και τα τεμάχια τοποθετούνται σε παχύτοιχη πλαστική φιάλη κατάλληλου μεγέθους με βιδωτό πώμα, στην οποία προστίθενται ένα σφαιρίδιο από πορσελάνη διαμέτρου 1 ίντσας και 25 ml πυκνού νιτρικού οξέος (70 %) μεγάλης καθαρότητας. Η φιάλη πωματίζεται και ανακινείται για λίγα λεπτά, ώστε το τόξο να μετατραπεί σε λεπτά σωματίδια, ενώ κατά διαστήματα χαλαρώνεται το πώμα για να αποφευχθεί κάθε ενδεχόμενο υπερπίεσης. Το περιεχόμενο της φιάλης αφήνεται να αντιδράσει για 30 λεπτά υπό ανάδευση κατά διαστήματα. Εν συνεχεία, το περιεχόμενο της φιάλης διηθείται με χάρτινο ηθμό ανθεκτικό στα οξέα και το διήθημα συλλέγεται σε ογκομετρική φιάλη των 100 ml. Προστίθεται κατόπιν στη φιάλη κατάλληλη ποσότητα διχρωμικού καλίου, ώστε η τελική συγκέντρωση του διαλύματος σε χρώμιο να είναι 1000 ppm, και συμπληρώνεται ο όγκος της φιάλης μέχρι τη χαραγή με καθαρό νερό. Παρασκευάζονται αντίστοιχα πρότυπα διαλύματα που να καλύπτουν την κλίμακα συγκεντρώσεων έως 200 ppm υδραργύρου. Τα διαλύματα υποβάλλονται σε ανάλυση με φασματομετρία ατομικής απορρόφησης με ιονισμό φλόγας με μήκος κύματος 253.7 nm με διόρθωση της ακτινοβολίας υποβάθρου. Από τα αποτελέσματα που προκύπτουν και με γνωστό τον όγκο του διαλύματος, υπολογίζεται η αρχική περιεκτικότητα του ηλεκτρικού λαμπτήρα σε υδράργυρο. Ο αρμόδιος φορέας δύναται να εγκρίνει προσαρμογές των λεπτομερειών της μεθόδου δοκιμής, εάν αυτές είναι απαραίτητες για τεχνικούς λόγους. Οι εν λόγω προσαρμογές εφαρμόζονται με συνοχή.

2. Κύκλοι έναρξης/παύσης λειτουργίας

Για συμπαγείς λαμπτήρες φθορισμού (CFLs), οι κύκλοι έναρξης/παύσης λειτουργίας πρέπει να υπερβαίνουν τους 20000.

Αξιολόγηση και εξακρίβωση: Ο αιτών υποβάλλει πρακτικό δοκιμών στο οποίο δηλώνεται ότι ο αριθμός των κύκλων έναρξης/παύσης λειτουργίας για ένα συμπαγή λαμπτήρα φθορισμού έχει προσδιοριστεί με τη δοκιμασία του κύκλου μικρής διάρκειας (0,5 λεπτό σε λειτουργία, 4,5 λεπτά εκτός λειτουργίας) και οι διαδικασίες δοκιμής για τη μέση διάρκεια ζωής αναφέρονται στο EN 50285. Το πρακτικό πρέπει να δηλώνει τον αριθμό κύκλων έναρξης/παύσης λειτουργίας που επιτεύχθηκε όταν 50 % των συμπαγών λαμπτήρων φθορισμού που ελέγχθηκαν πληρούν τις απαιτήσεις για τη μέση διάρκεια ζωής του λαμπτήρα που προβλέπονται στο ΕΝ 50285.

3. Δείκτης απόδοσης χρωμάτων

Ο δείκτης απόδοσης χρωμάτων (Ra) του λαμπτήρα πρέπει να είναι μεγαλύτερος του 80.

Αξιολόγηση και εξακρίβωση: Ο αιτών υποβάλλει πρακτικό δοκιμών στο οποίο δηλώνεται ότι ο δείκτης απόδοσης χρωμάτων του λαμπτήρα έχει προσδιοριστεί χρησιμοποιώντας τη διαδικασία δοκιμής που αναφέρεται στο πρότυπο CIE/δημοσίευση 29/2. Το πρακτικό πρέπει να αναφέρει το δείκτη απόδοσης χρωμάτων του ηλεκτρικού λαμπτήρα.

4. Επιβραδυντικά φλόγας

α) Τα πλαστικά μέρη βάρους μεγαλύτερου από 5 g δεν πρέπει να περιέχουν τα ακόλουθα επιβραδυντικά φλόγας:

>ΘΕΣΗ ΠΙΝΑΚΑ>

β) Τα πλαστικά μέρη βάρους μεγαλύτερου από 5 g δεν πρέπει να περιέχουν τις ακόλουθες ουσίες ή παρασκευάσματα που είναι επιβραδυντικά φλόγας και στα οποία αποδίδεται, κατά την στιγμή της αίτησης, κάποια από τις ακόλουθες φράσεις που υποδηλώνουν κίνδυνο (ή συνδυασμός αυτών):

R45 (μπορεί να προκαλέσει καρκίνο)

R46 (μπορεί να προκαλέσει κληρονομικές γενετικές βλάβες)

R50 (πολύ τοξικό για τους υδρόβιους οργανισμούς)

R51 (τοξικό για τους υδρόβιους οργανισμούς)

R52 (επιβλαβές για τους υδρόβιους οργανισμούς)

R53 (μπορεί να προκαλέσει μακροχρόνιες δυσμενείς επιπτώσεις στο υδάτινο περιβάλλον)

R60 (μπορεί να εξασθενίσει τη γονιμότητα)

R61 (μπορεί να βλάψει το έμβρυο κατά τη διάρκεια της κύησης)

όπως καθορίζονται στην οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών(2), και στις μετέπειτα τροποποιήσεις της.

Αξιολόγηση και εξακρίβωση: ο αιτών δηλώνει τη συμμόρφωση του προϊόντος με αυτές τις απαιτήσεις.

5. Συσκευασία

Δεν πρέπει να χρησιμοποιούνται πολυστρωματικά (επικολλητά) υλικά ούτε σύνθετα πλαστικά υλικά.

Για τους λαμπτήρες απλής απολήξεως, όλες οι συσκευασίες από χαρτόνι πρέπει να περιέχουν ανακυκλωμένα υλικά σε αναλογία τουλάχιστον 65 % (κατά βάρος).

Για τους λαμπτήρες διπλής απολήξεως, όλες οι συσκευασίες από χαρτόνι πρέπει να περιέχουν ανακυκλωμένα υλικά σε αναλογία τουλάχιστον 80 % (κατά βάρος).

Αξιολόγηση και εξακρίβωση: ο αιτών δηλώνει τη συμμόρφωση του προϊόντος με αυτές τις απαιτήσεις.

6. Οδηγίες χρήσεως

Το προϊόν πωλείται συνοδευόμενο με οδηγίες χρήσεως, όπου μεταξύ άλλων παρέχονται υποδείξεις σχετικά με την ορθή οικολογική χρήση αυτού, και πιο συγκεκριμένα:

α) στη συσκευασία αναγράφονται πληροφορίες (με τη βοήθεια σχηματικής εικόνας ή με άλλο τρόπο) που εφιστούν την προσοχή στις κατάλληλες συνθήκες τελικής διάθεσης, συμπεριλαμβανομένων των σχετικών κανονιστικών απαιτήσεων·

β) για λαμπτήρες απλής απολήξεως: λαμπτήρες που δεν λειτουργούν με ροοστατικό διακόπτη πρέπει να φέρουν σχετική ετικέτα, και το σχετικό μέγεθος και σχήμα του λαμπτήρα σε σύγκριση με συμβατικό λαμπτήρα πυρακτώσεως πρέπει να αναφέρεται στη συσκευασία·

γ) για λαμπτήρες διπλής απολήξεως: οι πληροφορίες στη συσκευασία πρέπει να αναφέρουν ότι οι περιβαλλοντικές επιδόσεις του λαμπτήρα βελτιώνονται όταν χρησιμοποιείται με υψηλής συχνότητας ηλεκτρονικό σύστημα ελέγχου·

δ) στη συσκευασία αναγράφεται ότι περισσότερες πληροφορίες μπορούν να αναζητηθούν στην ιστοθέση του οικολογικού σήματος της ΕΕ: http://europa.eu.int/ecolabel

Αξιολόγηση και εξακρίβωση: ο αιτών δηλώνει τη συμμόρφωση του προϊόντος με αυτές τις απαιτήσεις και καταθέτει αντίγραφο των οδηγιών χρήσης στον αρμόδιο φορέα που αξιολογεί την αίτηση.

7. Πληροφορίες που αναγράφονται στο οικολογικό σήμα

Το τετραγωνίδιο 2 του οικολογικού σήματος περιέχει το εξής κείμενο: "Υψηλή ενεργειακή απόδοση

Μακρά διάρκεια ζωής"

Εάν ο ηλεκτρικός λαμπτήρας δεν περιέχει υδράργυρο, το τετραγωνίδιο 2 του οικολογικού σήματος μπορεί να δηλώνει ότι ο ηλεκτρικός λαμπτήρας δεν περιέχει υδράργυρο.

Αξιολόγηση και εξακρίβωση: ο αιτών δηλώνει τη συμμόρφωση του προϊόντος με αυτές τις απαιτήσεις και καταθέτει αντίγραφο του οικολογικού σήματος όπως εμφανίζεται στη συσκευασία ή/και στο προϊόν στον αρμόδιο οργανισμό που αξιολογεί την πρόταση.

(1) ΕΕ L 71 της 10.3.1998, σ. 1.

(2) ΕΕ 196 της 16.8.1967, σ. 1.